Διάταξη του Δικαστηρίου (έκτο τμήμα) της 1ης Σεπτεμβρίου 2022 – Pharol
(Υπόθεση C-67/22)
« Προδικαστική παραπομπή – Άρθρο 99 του Κανονισμού Διαδικασίας του Δικαστηρίου – Άρθρα 63 και 65 ΣΛΕΕ – Ελεύθερη κυκλοφορία των κεφαλαίων – Φόρος εισοδήματος νομικών προσώπων – Μερίσματα καταβαλλόμενα από εταιρία εγκατεστημένη στο κράτος μέλος της δικαιούχου εταιρίας – Μερίσματα καταβαλλόμενα από εταιρία εγκατεστημένη σε τρίτη χώρα – Εθνική ρύθμιση που αποσκοπεί στην εξάλειψη της διπλής φορολογίας – Διαφορετική μεταχείριση – Περιορισμός – Δικαιολόγηση – Αποτελεσματικότητα των φορολογικών ελέγχων – Απουσία συμβατικής υποχρέωσης παροχής φορολογικών πληροφοριών »
Ελεύθερη κυκλοφορία των κεφαλαίων και ελευθερία των πληρωμών – Περιορισμοί – Φορολογική νομοθεσία – Φόρος εισοδήματος νομικών προσώπων – Φορολογία των μερισμάτων – Εθνική ρύθμιση που αποσκοπεί στην εξάλειψη της διπλής φορολογίας – Ρύθμιση η οποία επιτρέπει σε εγκατεστημένη σε κράτος μέλος εταιρία να εκπέσει ολικώς ή μερικώς τα μερίσματα που διανέμει εταιρία εγκατεστημένη στο ίδιο κράτος μέλος – Ρύθμιση η οποία δεν επιτρέπει τέτοια έκπτωση σε περίπτωση που η διανέμουσα εταιρία είναι εγκατεστημένη σε τρίτο κράτος – Επιτρέπεται – Όροι
(Άρθρα 63 και 65 ΣΛΕΕ)
(βλ. σκέψεις 28, 34-43 και διατακτ.)
Διατακτικό
Τα άρθρα 63 και 65 ΣΛΕΕ έχουν την έννοια ότι δεν αντιτίθενται σε εθνική ρύθμιση η οποία αποσκοπεί στην εξάλειψη της από οικονομικής απόψεως διπλής φορολογίας των μερισμάτων και δυνάμει της οποίας μια εταιρία εγκατεστημένη στο οικείο κράτος μέλος μπορεί να εκπέσει από το φορολογητέο εισόδημά της μερίσματα που της έχουν διανεμηθεί από άλλη ημεδαπή εταιρία, αλλά δεν μπορεί να εκπέσει μερίσματα διανεμηθέντα από εταιρία εγκατεστημένη σε τρίτη χώρα, για τον λόγο ότι η τρίτη αυτή χώρα δεν υπέχει έναντι του κράτους μέλους φορολογίας συμβατική υποχρέωση παροχής φορολογικών πληροφοριών, όταν η έκπτωση αυτή υπόκειται στην προϋπόθεση περί υπαγωγής της διανέμουσας εταιρίας στον φόρο στην ως άνω τρίτη χώρα και, λόγω της απουσίας συμβατικής υποχρέωσης της τρίτης χώρας να παράσχει πληροφορίες, αποδεικνύεται αδύνατη η κτήση των πληροφοριών από την εν λόγω χώρα. Ένα κράτος μέλος δεν υποχρεούται να παράσχει στον φορολογούμενο τη δυνατότητα να προσκομίσει ο ίδιος στοιχεία που αποδεικνύουν ότι πληρούνται οι αναγκαίες προϋποθέσεις για τη χορήγηση της έκπτωσης αυτής όταν, λόγω της ως άνω απουσίας συμβατικής υποχρέωσης, το κράτος μέλος δεν μπορεί να ελέγξει την ακρίβεια των στοιχείων αυτών.